Πραγματικότητα θα γίνει το όνειρο των φίλων της ΑΕΚ να δουν ξανά με τα κιτρινόμαυρα τον Σέρχιο Αραούχο!



Μπορεί το θέμα του να μετατράπηκε σε θρίλερ (αφού πάγωσαν για κάποιες ώρες οι διαπραγματεύσεις λόγω της επιμονής της Λας Πάλμας για δανεισμό χωρίς οψιόν), ωστόσο η τεράστια επιθυμία και οι έντονες πιέσεις του ίδιου του Αργεντινού προς τους Ισπανούς, σε συνδυασμό με τις προσωπικές ενέργειες του Δημήτρη Μελισσανίδη συνετέλεσαν ώστε να σφραγιστεί η αυριανή επιστροφή του (που είχε προαναγγελθεί από την Τρίτη στον «αέρα» του ΣΠΟΡ FM 94,6).



Η αλλαγή πλεύσης από την πλευρά του ισπανικού συλλόγου δημιούργησε εμπλοκή στις συζητήσεις μεταξύ των δυο πλευρών, ωστόσο οι «κιτρινόμαυροι» αποφάσισαν τελικά να κάνουν δικό τους τον παίκτη, ακόμα και ως δανεικό χωρίς οψιόν αγοράς.



Προς επιβεβαίωση λοιπόν των ρεπορτάζ του Γιώργου Τσακίρη, σύμφωνα με τα οποία ο ίδιος ο Αραούχο παρέμεινε ανεπηρέαστος από την προσωρινή διακοπή των διαπραγματεύσεων και έστειλε εκ νέου μήνυμα σε φίλο του στην Ελλάδα ότι την Πέμπτη θα βρίσκεται στη χώρα μας, το μεγάλο deal έκλεισε!



Έτσι, o Αργεντινός παιχταράς θα επιστρέψει στην ΑΕΚ (με τη δέσμευση πως θα κάνει ό,τι μπορεί για να αγοραστεί στο τέλος της σεζόν) και οι… αντοχές του αεροδρομίου θα δοκιμαστούν από τους φίλους της «Ένωσης», που αναμένεται να το κατακλύσουν για να τον υποδεχθούν.



